সিরাজগঞ্জে পৃথক সড়ক দুর্ঘটনায় সাবেক ইউপি চেয়ারম্যানসহ নিহত-৩
সিরাজগঞ্জে পৃথক দুটি সড়ক দুর্ঘটনায় সাবেক ইউপি চেয়ারম্যানসহ ৩ জন নিহত হয়েছেন। 







শুক্রবার সকালে কড্ডা-বেলকুচি আঞ্চলিক সড়কের আমবাড়িয়া এলাকায় ট্রাকচাপায় এক ভ্যানচালক ও বিকালে সিরাজগঞ্জ-নলকা নির্মাণাধীন ফোর লেন মহাসড়কের শিয়ালকোল ইউনিয়নের চারা বটতলা এলাকায় এ দুটি দুর্ঘটনা ঘটে।




নিহত ভ্যানচালক আব্বাস আলী আমবাড়িয়া পশ্চিমপাড়া গ্রামের আব্দুল হামিদের ছেলে এবং সদর উপজেলার কালিয়া হরিপুর ইউনিয়নের সাবেক চেয়ারম্যান মিজানুর রহমান সদর উপজেলার মৃত হাবিবুর রহমান মোল্লা ও তোজাম হোসেন একই ইউনিয়নের দিঘলকান্দি গ্রামের আব্দুল মজিদের ছেলে। 
বেলকুচি থানার ওসি আনোয়ারুল ইসলাম জানান, সকালে ভ্যান চালিয়ে আমবাড়িয়া এলাকা থেকে বেলকুচি যাওয়ার পথে কড্ডা থেকে এনায়েতপুরগামী একটি ট্রাক আব্বাস আলীকে চাপা দেয়। এতে ঘটনাস্থলেই তিনি নিহত হন। 
এ ঘটনার পর স্থানীয়রা ওই ট্রাকের চালক ও হেলপারকে আটক করে পুলিশে খবর দেয়। খবর পেয়ে পুলিশ ঘটনাস্থল থেকে তাদের আটক এবং ট্রাকটি জব্দ করে থানায় নিয়ে আসে।
অপরদিকে, শুক্রবার বিকেলে সিরাজগঞ্জ সদর উপজেলার কালিয়া হরিপুর ইউনিয়নের সাবেক চেয়ারম্যান মিজানুর রহমান ও তোজাম হোসেন দুলাল মোটরসাইকেল নিয়ে বহুতী গ্রামে একটি সালিশ বৈঠক শেষে বাড়ি ফিরছিলেন। 
তারা চারা বটতলা এলাকায় পৌঁছলে রংপুর থেকে সিরাজগঞ্জগামী জেনিন পরিবহনের একটি বাস তাদের মোটরসাইকেলটিকে চাপা দেয়। এতে ঘটনাস্থলেই তারা নিহত হন।
সিরাজগঞ্জ সদর থানার এসআই মেহেদী হাসান বলেন, খবর পেয়ে ঘটনাস্থল থেকে নিহতদের লাশ উদ্ধার করে সিরাজগঞ্জ বঙ্গমাতা শেখ ফজিলাতুন্নেসা জেনারেল হাসপাতাল মর্গে পাঠানো হয়েছে। বাসের চালক ও হেলপার পালিয়ে গেলেও বাসটি আটক করে পুলিশি হেফাজতে নেয়া হয়েছে।

সিরাজগঞ্জে পৃথক দুটি সড়ক দুর্ঘটনায় সাবেক ইউপি চেয়ারম্যানসহ ৩ জন নিহত হয়েছেন।